பெங்காலி, இரானியப் படங்கள் வரிசையில் வித்தியாசமான கதைக் களங்கள், நல்ல கதையம்சம் கொண்ட படங்கள், கதை நடக்கும் இடத்தின் வாழ்வியலோடு சேர்ந்து பயணிக்கும் காட்சிகள் என மலையாளப் படங்கள் எப்போதும் எதார்த்தம் பேசும் செல்லுலாய்டுகளாக இருக்கும். அதிலும் தற்போதைய இளம் இயக்குநர்கள் மற்றும் நடிகர்கள் அந்த எதார்த்தத்திற்கு மேலும் அழகூட்டி வருகிறார்கள். இதனால் பல வருடங்களாக சூப்பர்ஸ்டார்களாக இருக்கும் மோகன்லால், மம்மூட்டி போன்றோருக்குக் கட்டாய வெற்றி என்பது இங்கே அவசியமாகிறது. அதற்காக அவர்கள் அடிக்கடி கையாளும் ஒரு முறைதான் இந்த மசாலா சினிமாக்கள். அவர்களுக்கென இருக்கும் ரசிகர்கள் படையை குஷிப்படுத்தி, அவர்களின் கொண்டாட்டச் சுபாவங்களுக்கு தீனிபோட்டு விசில் சத்தங்களுடன் வெற்றி பெறும் அதே எம்.ஜி.ஆர் காலத்து ஃபார்முலாதான். இது ஃப்ரீ ஹிட்டில் இறங்கி அடிப்பது போலத்தான். அவுட் ஆகிவிட்டாலும் பெரிய பாதிப்பில்லை. அந்த வரிசையில் மம்மூட்டியின் கணக்கில் ஒரு படம், இந்த ஆபிரஹாமிண்டே சந்ததிகள். #AbrahaminteSanthathikal